Gavi (jalkapalloilija)

Pablo Martín Páez Gavira eli Gavi (s. 5. elokuuta 2004 Los Palacios y Villafranca, Espanja) on espanjalainen jalkapalloilija, joka edustaa espanjalaista FC Barcelonaa ja Espanjan maajoukkuetta. Hän on pelipaikaltaan keskikenttäpelaaja.

Gavi pelasi ensimmäisen ottelunsa Barcelonan ykkösjoukkueessa Primera Divisiónin kamppailussa Getafea vastaan 29. elokuuta 2021. Ensimmäisen liigamaalinsa hän teki Elcheä vastaan saman vuoden joulukuun 18. päivänä. Hän pelasi debyyttikaudellaan 34 Espanjan pääsarjaottelua, joissa teki kaksi ja syötti kuusi maalia. Mestarien liigassa hän pelasi kuusi ja Eurooppa-liigassa viisi ottelua.

Gavi pelasi ensimmäisen ottelunsa Espanjan jalkapallomaajoukkueessa Kansojen liigan ottelussa Italiaa vastaan 6. lokakuuta 2021, eli vain hieman yli kuukausi ensimmäisen pääsarjaottelunsa jälkeen. Ensimmäisen maajoukkuemaalinsa hän teki Tšekkiä vastaan kesäkuussa 2022. Hän oli MM-kilpailuissa 2022 avauskokoonpanossa Espanjan kaikissa neljässä ottelussa ja teki maalin avausottelussa Costa Ricaa vastaan.

Saavutukset 
Päivitetty 25. toukokuuta 2023.

FC Barcelona 

 Supercopa de España 2022-2023
 Primera Divisiónin mestari 2022-2023

Lähteet

Aiheesta muualla 
 Gavi WhoScored-sivustolla.

Espanjalaiset jalkapalloilijat
Vuonna 2004 syntyneet
Elävät henkilöt